**Fapt divers**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ieri dimineaţa pe la ora şapte,

Când era încă aproape noapte

Şi toţi copiii dormeau încă tun,

A fost săvârşită o crimă în prun.

Un vierme necunoscut s-a introdus

În pruna cea mai de sus.

I-a supt sângele dulce şi-n grabă

A azvârlit-o fără viaţă în iarbă.

Apoi, ca şi cum nimic nu s-ar fi întâmplat,

A plecat.

La ora opt şi zece minute apoi,

Furnicile au descoperit trupul prunii-n trifoi,

Şi l-au aşezat pioase pe-o pernă

Umplută cu foi de lucernă,

Şi l-au prohodit bătrâneşte pe rând,

Şi l-au coborât în pământ.

La ora nouă şi cinci au venit păsările, detectivii cei mici,

Şi le-au anchetat, şi le-au acuzat pe furnici.

La ora zece fix au apărut procurorii cei mari,

Îmbrăcaţi în uniforme de grădinari.

Au pus întrebări prunelor înspăimântate

Şi-au cercetat totul cu severitate,

Şi-au dat în urmărire cu semnalmente ferme

Un vierme.

La ora treisprezece şi două minute exact,

Încă nu-l pomenea pe vinovat.

Ei nu ştiau că viermele nu fusese vierme, ci omidă

Pe care nu aveau cum s-o prindă,

Pentru că se transformase, fără nici un martor ocular,

Într-un fluture extraordinar

Ce se învârtea ironic şi graţios,

Ca să vadă ce se mai petrece jos,

Iar ei, obosiţi de anchetă şi urmărire,

Se opreau din când în când să-l admire.